
A V I Z 

asupra proiectului de Lege privind aprobarea Ordonanţei de urgenţă a Guvernului nr.82/2016 pentru aprobarea Statutului special al funcţiei publice specifice de inspector social şi pentru modificarea şi completarea unor acte normative
În conformitate cu dispozițiile art.95 şi ale art.115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.82/2016 pentru aprobarea Statutului special al funcţiei publice specifice de inspector social şi pentru modificarea şi completarea unor acte normative, trimis cu adresa nr. PLx. 123 din 13 februarie 2017, înregistrat la Comisia juridică, de disciplină şi imunităţi sub nr.4c-11/276/2017.

Camera Deputaţilor este Cameră decizională. 
Senatul a adoptat proiectul de lege în ședința din data de 8 februarie 2017.
Proiectul de Lege are ca obiect de reglementare statutul special al funcţiei publice specifice de inspector social, respectiv atribuţiile Agenţiei Naţionale pentru Plăţi şi Inspecţie Socială şi ale inspectorului social, precum şi drepturile şi obligaţiile acestuia. Totodată, modifică acte normative subsecvente în ceea ce priveşte creşterea plafoanelor amenzilor aplicate pentru contravenţiile constatate de inspectorii sociali în acordarea prestaţiilor şi serviciilor sociale. 

În şedinţa din data de 21 februarie 2017, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.1171 din data de 21.11.2016.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.
Prin obiectul de reglementare, proiectul de act normativ se încadrează în categoria legilor organice.

